b'\n_START_ARTICLE_\nEgisto Tango\n_START_PARAGRAPH_\nEgisto Tango (13. marraskuuta 1873 Rooma, Italia \xe2\x80\x93 4. lokakuuta 1951 Humleb\xc3\xa6k, Fredensborg, Tanska) oli italialais-tanskalainen kapellimestari. H\xc3\xa4n toimi muun muassa Budapestin oopperassa 1912\xe2\x80\x931919 ja johti siell\xc3\xa4 B\xc3\xa9la Bart\xc3\xb3kin oopperoiden Puinen prinssi ja Herttua Siniparta kantaesityksi\xc3\xa4 sek\xc3\xa4 kahdenkymmenen vuoden ajan Tanskan kuninkaallisen teatterin kapellimestarina vuodesta 1927 alkaen.\n_START_SECTION_\nTausta\n_START_PARAGRAPH_\nEgisto Tango syntyi Roomassa Giuseppe Tangon seitsenlapsiseen perheeseen. Is\xc3\xa4 oli Napolin yliopiston arkkitehtuurin ja ornamentiikan professori. Perhe muutti useasti, ja siksi Egiston opinnot olivat katkonaisia. H\xc3\xa4net hyl\xc3\xa4ttiin ensimm\xc3\xa4isell\xc3\xa4 hakukerralla napolilaiseen S. Pietro a Macellan konservatorioon, mutta toisella yritt\xc3\xa4m\xc3\xa4ll\xc3\xa4 h\xc3\xa4n p\xc3\xa4\xc3\xa4si sis\xc3\xa4\xc3\xa4n. H\xc3\xa4n edistyi vauhdikkaasti orkesterinjohdon oppinaineessa sek\xc3\xa4 soittamissaan instrumenteissa. H\xc3\xa4nen opiskelutovereitaan olivat muun muassa s\xc3\xa4velt\xc3\xa4j\xc3\xa4t Francesco Cilea ja Umberto Giordano.\n_START_SECTION_\nUra\n_START_PARAGRAPH_\nJo kaksikymmenvuotiaana Tango oli Venetsian Lido-teatterin kapellimestarina ja tuli pian tunnetuksi temperamentistaan. Vuotta my\xc3\xb6hemmin ura jatkui Teatro Malibranissa ja Como-teatterissa, ja niiden j\xc3\xa4lkeen h\xc3\xa4net valittiin apulaiskapellimestariksi itse Milanon Teatro alla Scalaan. Viimeksi mainitussa paikassa h\xc3\xa4n yst\xc3\xa4vystyi s\xc3\xa4velt\xc3\xa4jien Pietro Mascagnin ja Ruggero Leoncavallon kanssa. H\xc3\xa4n asui Milanossa vastap\xc3\xa4\xc3\xa4t\xc3\xa4 Giuseppe Verdi\xc3\xa4, joka oli juuri uransa huipulla, ja h\xc3\xa4n k\xc3\xa4vi t\xc3\xa4m\xc3\xa4n kanssa useita keskusteluja. Mascagnin vaikutuksesta Tango kiinnitettiin 1897 kolmen kuukauden kiertueelle Yhdysvaltoihin. Kiertueella h\xc3\xa4n johti yst\xc3\xa4v\xc3\xa4ns\xc3\xa4 Giordanon Andrea Chenier -oopperan esityksi\xc3\xa4._NEWLINE_Kiertueelta palattuaan Tango ty\xc3\xb6skenteli Italiassa, kunnes h\xc3\xa4net kiinnitettiin viideksi vuodeksi Berliinin Komische Operin kapellimestariksi 1903\xe2\x80\x931908. Berliinin j\xc3\xa4lkeen h\xc3\xa4n ty\xc3\xb6skenteli New Yorkin Metropolitan-oopperassa, jossa h\xc3\xa4n tapasi muun muassa Arturo Toscaninin. Sen j\xc3\xa4lkeen h\xc3\xa4n matkusteli Rooman, Firenzen, Genovan, Budapestin ja Wienin v\xc3\xa4lill\xc3\xa4 ja toimi muun muassa Budapestin oopperan kapellimestarina 1912-1919._NEWLINE_Bart\xc3\xb3k kuvaili Tangoa vuonna 1917 Puisen prinssin harjoitusten j\xc3\xa4lkeen kirjeess\xc3\xa4\xc3\xa4n \xc3\xa4idilleen seuraavasti: "H\xc3\xa4n on paras kapellimestari, jonka kanssa olen t\xc3\xa4h\xc3\xa4n saakka ty\xc3\xb6skennellyt. H\xc3\xa4n ei halunnut ottaa esityst\xc3\xa4 vastuulleen t\xc3\xa4n\xc3\xa4 vuonna, koska se - kuten h\xc3\xa4n sanoi - vaatisi 30 harjoitusta [...] T\xc3\xa4h\xc3\xa4n saakka h\xc3\xa4n on osoittautunut erinomaiseksi: h\xc3\xa4n ottaa esityksen vastuulleen vain, jos h\xc3\xa4n voi valmistella sen pienint\xc3\xa4 yksityiskohtaa my\xc3\xb6ten ja perusteellisesti, se on parhainta, mit\xc3\xa4 kapellimestarilta voi kuulla [...]!" (J\xc3\xbcrgen Balzer: B\xc3\xa9la Bartok, Kbh. 1962)_NEWLINE_H\xc3\xa4n saapui Tanskaan Saksan kiertueen j\xc3\xa4lkeen vuonna 1927. H\xc3\xa4nen tuloaan K\xc3\xb6\xc3\xb6penhaminan uuteen teatteriin on kuvailtu kattoa ja muureja j\xc3\xa4risytt\xc3\xa4v\xc3\xa4ksi. H\xc3\xa4nen aikakauttaan Kuninkaallisessa teatterissa kuvattiin merkitt\xc3\xa4v\xc3\xa4n\xc3\xa4 20-vuotisena aikana tanskalaisessa musiikkiel\xc3\xa4m\xc3\xa4ss\xc3\xa4 ja merkitt\xc3\xa4v\xc3\xa4n\xc3\xa4 vaikutuksena koko maan musiikkihistoriaan. Tanskan miehitysvuosina Tango ei juurikaan k\xc3\xa4ytt\xc3\xa4nyt ty\xc3\xb6ss\xc3\xa4\xc3\xa4n saksan kielt\xc3\xa4 vaan puhui parhaansa mukaan tanskaa. H\xc3\xa4n oli Tanskan saksalaismielisten poliisivoimien likvidointilistalla 1944\xe2\x80\x931945 ja vietti sodan loppuajat maan alla maan vapautumiseen saakka. Egisto Tango kuoli Tanskan kansalaisena 4. lokakuuta 1951 Humleb\xc3\xa6kiss\xc3\xa4 K\xc3\xb6\xc3\xb6penhaminan l\xc3\xa4hist\xc3\xb6ll\xc3\xa4.'